KZN-munisipaliteit in finansiële knypFoto: Stevepb/Pixabay.com Die Inkatha Vryheidsparty (IVP) het ŉ beroep op Sipho Hlomuka, LUR van die departement van samewerkende regering en tradisionele sake (CoGTA), gedoen om die Newcastle-munisipaliteit met onmiddellike effek onder administrasie te plaas. Dit volg ná die burgemeester van die munisipaliteit, Ntuthuko Mahlaba, na bewering tydens ŉ vuisgeveg tussen sy lyfwagte en stakende munisipale werkers met ŉ baksteen in die gesig getref is. Die werkers betoog glo omdat hulle nie enige oortydbetaling ontvang nie. Blessed Gwala, hoofsweep van die IVP in die KwaZulu-Natalse wetgewer, het in ŉ verklaring gesê sedert die nuwe raad in 2016 aangestel is, het die finansiële welstand en dienslewering in die munisipaliteit agteruitgegaan en die munisipaliteit versuim om sy skuld te betaal. “Hoekom word die munisipaliteit nie onder administrasie geplaas as daar nie geld in die bank is nie?” wil Gwala weet. “Dit is hoog tyd dat die raad ontbind moet word. Dit is duidelik dat die provinsiale regering nie ŉ antwoord het vir die bestuurskrisis in Newcastle nie. Die IVP het die LUR skriftelik versoek om antwoorde te gee oor wat hy vir die munisipaliteit beplan, maar niks het gebeur nie. As dit ŉ IVP-geleide munisipaliteit was, sou die LUR lankal gevra het dat die raad moet ontbind, maar nou is dit ŉ ANC-geleide munisipaliteit en die LUR sal eerder sy comrades beskerm.” Gwala het gesê die hoof- finansiële beampte en die munisipale bestuurder moet antwoorde gee en aanspreeklik gehou word vir die gemors. “Die Newcastle-munisipaliteit het dringend bekwame leierskap nodig.” Die IVP versoek Hlomuka om ook dringend ondersoek in te stel oor die beweerde misbruik van oortydbetalings in die gemeenskapsdienseenheid van die Newcastle-munisipaliteit. “Die munisipaliteit betaal na bewering tussen R8 miljoen en R10 miljoen per maand. Dit is korrupsie en ŉ misbruik van staatsgeld. Dit moet dringend ondersoek word en die skuldiges moet die geld terugbetaal. Daar moet ook stappe gedoen word teen hulle. Die IVP is nie gekant teen die betaling van oortyd nie, maar wel teen die misbruik van oortydbetaling aan sekere werknemers wat nie daarop geregtig is nie.”